એવો એક પુરુષ અત્યારે માન્ચેસ્ટર નગરના કબ્રસ્તાનમાં સૂતો છે. એનું નામ શ્રીમાન સી. પી. સ્કૉટ. ૧૯૩૨ના બેસતા વર્ષને દિવસે ૮૫ વર્ષની ઉંમરે એણે શ્વાસ છોડ્યા. બે મહાન યુગોના મસ્તકો પર એક્કેકો પગ મૂકીને જીવેલા એ પત્રકારની જીવનકથાનાં, શબ્દેશબ્દ જોખી જોખી લખેલાં ૩૬૫ પાનાં એ યુગુપુરુષની જીવનકથાને પૂરો ન્યાય નથી આપી શક્યાં. દાબી દાબીને એની કથા સામગ્રી ઠાંસવામાં આવી છે. છતાં લખવા જેવું એટલું બધું રહી ગયું છે કે એક શબ્દ પણ દુર્વ્યય વગર એ જીવનકથાનાં પાનાં બેવડી સંખ્યાને અડકી શક્યાં હોત.